Ralph Siegel, német zeneszerző "Dschinghis Khan" című szerzeményét (szövegíró: Bernd Meinunger) az NSZK 1979-ben versenydalként benevezte az Eurovíziós Dalfesztiválra. Siegelnek csupán néhány hét állt a rendelkezésére ahhoz, hogy a dal előadásához együttest toborozzon, valamint a tagok tökéletesen megtanulják a szöveget, a dallamot és a koreográfiát. A főként a Village People - akkoriban az egyik legsikeresebb diszkóegyüttes - mintájára alkotott zenekar neve ugyanaz lett, mint ami a szerzemény címe volt: "Dschinghis Khan". A fesztiválon a csapat 4. helyezést ért el, ám az ő daluk lett a rendezvény egyetlen igazi világslágere. A formáció tehát együtt maradt, a Siegel–Meinunger-kettős pedig gőzerővel gyártotta számukra az újabb szerzeményeket. Az együttes 1979-ben megjelent első nagylemezéről nagy slágernek bizonyult a moszkvai olimpia tiszteletére írt "Moskau". (Az NSZK végül nem vett részt az 1980-as olimpián.) További slágerek: "Komm doch heim; Samurai; Rocking Son of Dschinghis Khan; Der Verräter." Ugyancsak 1979-ben jelent meg a "Hadschi Halef Omar" című kislemezük is.